Shoprite los saak teen ‘kougom-dief’ ná herrie | Netwerk24
Shoprite los saak teen ‘kougom-dief’ ná herrie
Deur Meghan Lawrence 04 Februarie 2019 12:54
Die familie van ’n 52-jarige vrou van Limpopo wil Shoprite hof toe sleep omdat die winkelgroep haar “as ’n misdadiger gebrandmerk het” nadat sy glo vergeet het om vir ’n pakkie kougom te betaal.
Die herrie het verlede week begin toe Lucy Moagi in die Shoprite in Tzaneen in hegtenis geneem is omdat sy glo die kougom gesteel het. Sy is in polisieselle aangehou voordat sy op borgtog vrygelaat is.
Haar niggie, Liz Letsoalo, het op Twitter teen Shoprite uitgevaar oor sy hantering van die saak.
@Shoprite_SA, my aunt in jail as we speak for buying her groceries and forgetting to pay for chewing gum, and you called the police on her. Who steals chappies after buying groceries?! ??????#BoycottShoprite#BlackCrimonalization@EFFSouthAfrica @Julius_S_Malema @GardeeGodrich
— Advocacy Liz ???? (@Letsoalo_Liz) February 1, 2019
Sy het geskryf haar tannie het sowat R665 in die Shoprite bestee. By die kasregister het Moagi haar selfoon in die hand gehad terwyl sy ’n pakkie kougom opgetel het. Sy het toe die kougom saam met die selfoon in haar handsak gesit sodat sy haar beursie kon uithaal om vir haar kruideniersware te betaal.
Toe veiligheidswagte haar voorkeer, het sy aangebied om vir die kougom te betaal, maar die polisie is in kennis gestel waarna haar tannie in hegtenis geneem en na die naaste polisiekantoor geneem is.
Sy sou Maandag in die hof verskyn het weens die voorval en Letsoalo het mense op Twitter versoek om haar tannie by die hof te gaan ondersteun.
PLEASE RT below thread!!! Woman jailed for Chewing Gum at @Shoprite_SA in Tzaneen. Court on Monday. Let's support her!!! ??????#Shoprite #BoycottShoprite #Sabcnews #BlackCriminalization https://t.co/W0vc1LfPfq
— Advocacy Liz ???? (@Letsoalo_Liz) February 3, 2019
Shoprite het aanvanklik in ’n verklaring op Twitter gesê hy is bewus van die voorval en glo sulke gevalle moet met sorg en respek gehanteer word. Hy ondersoek die voorval en sal stappe doen indien die situasie verkeerd gehanteer is.
Die winkelgroep het inderdaad later ’n verskoning getwiet oor die optrede van die veiligheidswag en gesê die saak is met die klant bespreek.
Hi Liz, we are sorry that this happened to our customer and understand that you are upset. Please see our further response here https://t.co/svgDcj6exm
— Shoprite SA (@Shoprite_SA) February 2, 2019
Letsoalo het intussen aan Netwerk24 gesê Shoprite het die saak teen haar tannie teruggetrek, maar hulle wil Shoprite dagvaar.
Sy meen mense staan ’n groter kans om die Lotto te wen as om ’n antwoord uit Shoprite te kry.
Netwerk24 het Shoprite vir kommentaar genader. Sodra dit ontvang word, sal dit bygewerk word.
Meer oor: Tzaneen | Twitter | Diefstal | Hof | Shoprite
Video:'Winkel-diefstal op sy ergste . . . '
Tiener trek twee vas ná diefstal by winkel